b'\n_START_ARTICLE_\nRado Ir\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nIr\xc5\xa1i\xc4\x8d je \xc5\xa1tudiral v Zagrebu, kjer je kon\xc4\x8dal Ekonomsko fakulteto. Od leta 1933 je sodeloval v levi\xc4\x8darskem akademskem klubu\xc2\xa0\xc2\xbbTriglav\xc2\xab\xc2\xa0in pri raznih stavkah in demonstracijah. \xc4\x8clan KPJ je postal 1936. Kot revizor je deloval v\xc2\xa0\xc2\xbbSavezu nabavne zadruge dr\xc5\xbeavnih slu\xc5\xbebenika\xc2\xab\xc2\xa0v Beogradu in v sindikatu ban\xc4\x8dnih name\xc5\xa1\xc4\x8dencev\xc2\xa0\xc2\xbbBoti\xc4\x8d\xc2\xab. Leta 1939 in pozneje je sodeloval pri organizaciji stavk name\xc5\xa1\xc4\x8dencev in protidraginjskih akcijah. Kot organizator stavke je bil decembra 1940 aretiran in v zaporu hudo mu\xc4\x8den. Po prihodu iz zapora je bil urednik naprednega \xc4\x8dasopisa\xc2\xa0\xc2\xbbLjudska pravica\xc2\xab\xc2\xa0in sodeloval pri demonstracijah 27. marca 1941 v Beogradu proti pristopu Kraljevine Jugoslavije k trojnemu paktu. Ob kapitulaciji Jugoslavije je pobegnil iz vojske in se vrnil na \xc5\xa0tajersko. Do srede leta 1941 je organiziral NOB v Mislinjski, \xc5\xa0ale\xc5\xa1ki, Me\xc5\xbei\xc5\xa1ki in Dravski dolini ter bil nato sekretar mestnega odbora OF Maribor. Kot \xc4\x8dlan Pokrajinskega komiteja KPS je sodeloval pri organizaciji vstaje na \xc5\xa1ir\xc5\xa1em obmo\xc4\x8dju Maribora. Zaradi izdaje je bil v spopadu z gestapom ustreljen na Prisojni ulici v Mariboru.'